TFG ศึกษาซื้อหุ้นไม่ต่ำกว่า 50% ใน”บิ๊ก ฟู้ดส์” คาดลงทุนไม่เกิน 60 ลบ.
TFG ศึกษาซื้อหุ้นไม่ต่ำกว่า 50% ใน"บิ๊ก ฟู้ดส์" คาดลงทุนไม่เกิน 60 ลบ.
2 ต.ค. 2559

บริษัท ไทยฟู้ดส์ กรุ๊ป จำกัด (มาชน) หรือ TFG เปิดเผยว่า ที่ประชุมคณะกรรมการเมื่อวันที่ 30 ก.ย.ที่ผ่านมา อนุมัติการเข้าศึกษาความเป็นไปได้ในการลงทุนบริษัท บิ๊ก ฟู้ดส์ กรุ๊ป จำกัด (บิ๊ก ฟู้ดส์) ซึ่งดำเนินธุรกิจเลี้ยงไก่เนื้อ และมีโรงชำแหละชิ้นส่วนไก่
โดยบริษัทคาดว่าจะเข้าซื้อหุ้นในวงเงินไม่เกิน 60,003,200 บาท หรือไม่ต่ำกว่าร้อยละ 50 ส่งผลให้บิ๊ก ฟู้ดส์ เป็นบริษัทย่อยของบริษัท ซึ่งจะใช้แหล่งเงินทุนจากเงินทุนหมุนเวียนของบริษัทในการซื้อหุ้นครั้งนี้
บริษัทจะมีการทำบันทึกข้อตกลงความร่วมมือโครงการดังกล่าว ภายในเดือนตุลาคม 2559 และเข้าทำการตรวจสถานะสินทรัพย์ (Due Diligence) เพื่อศึกษาความเป็นไปได้ของโครงการ โดยคาดว่าจะแล้วเสร็จภายในสิ้นปี 2559 ทั้งนี้ หากเข้าดำเนินการศึกษาโครงการแล้ว และพิจารณาแล้วว่าไม่สมเหตุสมผลในการลงทุนบริษัทจะไม่มีการลงทุนใด ๆ
ทั้งนี้ บริษัทแต่งตั้งผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ดำเนินการตรวจสอบหนี้สินและทรัพย์สิน รวมทั้งดำเนินการตรวจสอบบัญชีพิเศษ (Special Audit) และแต่งตั้งบล.ทรีนีตี้ ให้เป็นที่ปรึกษาทางการเงินในการดำเนินการประเมินมูลค่ากิจการของบิ๊ก ฟู้ดส์ เพื่อนำเสนอที่ประชุมคณะกรรมการบริษัทพิจารณาการเข้าทำรายการได้มาซึ่งสินทรัพย์ของบิ๊ก ฟู้ดส์ ต่อไป